रोहतक. पति के यौन उत्पीड़न का शिकार कमला नगर निवासी एक महिला को महिला हेल्प लाइन व कंट्रोल रूम में बार-बार फोन करने के बावजूद हेल्प नहीं मिली। पीड़िता की एमडीयू में स्कॉलर सहेली और छात्र एकता मंच की सदस्यों ने ही उसे मदद करने के लिए मोर्चा संभाला। आरोप है कि पीड़िता को थाने जाने से रोकने के लिए ससुरालियों ने हाथापाई भी की, लेकिन मौके पर ढाई घंटे तक पुलिस नहीं आई।
इस दौरान छात्राएं खुद ही शिवाजी कॉलोनी थाने तक पहुंच गई। थाने में पति के लिखित आश्वासन पर समझौते के बाद मामला शांत हुआ। मांडौठी निवासी महिला का कहना है कि उसने अपनी बेटी का विवाह दस साल पहले कमला नगर के युवक से किया था। इनका पांच साल का एक बेटा है। शादी के बाद से ही ससुराल वाले उसकी बेटी को प्रताड़ित कर रहे हैं। वह दो बार उन पर केस भी कर चुकी है। प्रताड़ना के चलते पंचायत भी हो चुकी है। इसके बावजूद पति उसे तंग कर रहा है। करीब छह महीने पहले भी समझौता हुआ था।
मंच की सदस्याओं ने बताया कि पीड़िता को थाने लाते समय उसके ससुरालियों ने हाथापाई की। मदद के लिए कंट्रोल रूम और महिला हेल्पलाइन नंबर 1091 पर फोन किया। कई बार कॉल करने के बावजूद दोपहर करीब ढाई बजे तक भी वहां से कोई मदद नहीं मिली थी, जबकि फोन दोपहर करीब 12 बजे किया गया था।
hin_Deva hin_Deva hin_Deva